Tshwane skop teen straatnaam-bevelTshwane kan glo nie van minagting van die hof aangekla word omdat hulle nie weer die ou straatname opgesit het nie, het die stad Woensdag gesê. “Ons het ‘n regsmening ontvang wat dit duidelik stel dat die stad binne sy regte is om nie weer die dubbele straatname op te sit nie,” het Blessing Manale, woordvoerder vir burgemeester Kgosientso Ramokgopa, gesê. “Ons glo dat ons ‘n verskeidenheid van regsopsies en middele tot ons beskikking het. Totdat dít uitgeput is, kan AfriForum hoop om na die verlede terug te keer, ‘n idee wat ons seker is ons in die hoogste hof van appèl sal kan teenstaan.” Hy sê sommige mediaorganisasies wat “simpatiek” teenoor AfriForum staan, het daarop gesinspeel dat “die uitvoering van só ‘n reg tot appèl” minagting van die hof is. Die hooggeregshof in Pretoria het op 13 Junie die Tshwane metro se aansoek om verlof tot appèl teen ‘n tussentydse hofbevel, wat in April toegestaan is, van die hand gewys. Die hofbevel verhoed die stad om ou straatname te verwyder en het geëis dat die ou straatname, wat reeds verwyder is, weer te installeer. Die bevel is toegestaan nadat AfriForum ‘n dringende aansoek ingedien het terwyl daar gewag word vir die uitslag van ‘n aansoek om die “aanstootlike” name van 25 strate in die stad tersyde te stel. -SAPA